**รายงานการประชุมสภาองค์การบริหารส่วนตำบลบุพราหมณ์**

**สมัยวิสามัญ สมัยแรก ครั้งที่ ๑ ประจำปี พ.ศ. ๒๕๖๒**

**วันศุกร์ ที่ ๑๔ มิถุนายน พ.ศ. ๒๕๖๒ เวลา ๑๐.๐๐ น.**

**ณ ห้องประชุมสภาองค์การบริหารส่วนตำบลบุพราหมณ์**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**ผู้มาประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ – สกุล** | **ตำแหน่ง** | **ลายมือชื่อ** | **หมายเหตุ** |
| ๑ | นายฉลอง แย้มจันทึก | ประธานสภาฯ | *ฉลอง แย้มจันทึก* |  |
| ๒ | นายเพียร นาแล | สมาชิกหมู่ที่ ๑ | *เพียร นาแล* |  |
| ๓ | นางสาวยุพิน มาลัย | สมาชิกหมู่ที่ ๒ | *ยุพิน มาลัย* |  |
| ๔ | นายสมจิตร กัลป์ลา | สมาชิกหมู่ที่ ๒ | *สมจิตร กัลป์ลา* |  |
| ๕ | นายสงกรานต์ ป้องหอม | สมาชิกหมู่ที่ ๓ | *สงกรานต์ ป้องหอม* |  |
| ๖ | นายโสริยา สิงห์เคน | สมาชิกหมู่ที่ ๓ | *โสริยา สิงห์เคน* |  |
| ๗ | นายสมครบ สุมะหิงพันธ์ | สมาชิกหมู่ที่ ๕ | *สมครบ สุมะหิงพันธ์* |  |
| ๘ | นายจารุวัฒน์ ลักษณะพรมราช | สมาชิกหมู่ที่ ๕ | *จารุวัฒน์ ลักษณะพรมราช* |  |
| ๙ | นายสุวัฒน์ กองธรรม | สมาชิกหมู่ที่ ๖ | *สุวัฒน์ กองธรรม* |  |
| ๑๐ | นายดาว ช่อทองสุวรรณ์ | สมาชิกหมู่ที่ ๖ | *ดาว ช่อทองสุวรรณ์* |  |
| ๑๑ | นายธนวัฒน์ บุตรดีวงษ์ | สมาชิกหมู่ที่ ๗ | *ธนวัฒน์ บุตรดีวงษ์* |  |
| ๑๒ | นายกฤติ อาบพรมราช | สมาชิกหมู่ที่ ๘ | *กฤติ อาบพรมราช* |  |
| ๑๓ | นายสุนทร ปั้นจันอัด | สมาชิกหมู่ที่ ๙ | *สุนทร ปั้นจันอัด* |  |
| ๑๔ | นายมานพ นาทสูงเนิน | สมาชิกหมู่ที่ ๙ | *มานพ นาทสูงเนิน* |  |
| ๑๕ | นายสวงค์ ฉิมกิ่ง | สมาชิกหมู่ที่ ๑๐ | *สวงค์ ฉิมกิ่ง* |  |
| ๑๖ | ส.ต.ท.เดชา วรรณมร | เลขานุการสภาฯ | *เดชา วรรณมร* |  |

**ผู้ลาประชุม**

|  |  |  |  |
| --- | --- | --- | --- |
| **ลำดับที่** | **ชื่อ – สกุล** | **ตำแหน่ง** | **หมายเหตุ** |
| ๑ | นายมนต์ชัย ประชุมชน | รองประธานสภาฯ |  |
| ๒ | นายเสนอ เจริญราษฎร์ | สมาชิกหมู่ที่ ๑ |  |
| ๓ | นายประโยชน์ ช่างไม้ | สมาชิกหมู่ที่ ๔ |  |
| ๔ | นางสมหมาย พิมรัตน์ | สมาชิกหมู่ที่ ๗ |  |
| ๕ | นายธนนท์ ทานกิ่ง | สมาชิกหมู่ที่ ๑๐ |  |

**ผู้เข้าร่วมประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ – สกุล** | **ตำแหน่ง** | **ลายมือชื่อ** | **หมายเหตุ** |
| ๑ | นายบุญสม ประถมพรมราช | รองนายก อบต. | *บุญสม ประถมพรมราช* |  |
| ๒ | นางสาววิริยา แสงสวรรค์ | รองนายก อบต. |  *วิริยา แสงสวรรค์* |  |
| ๓ |  นายรุธ พันธ์ภูมิ | ผอ.กองการศึกษา |  *รุธ พันธ์ภูมิ* |  |
| ๔ |  นายชำนาญ จิตรสมาน | ผู้ใหญ่บ้าน หมู่ที่ ๑ |  *ชำนาญ จิตรสมาน* |  |
| ๕ |  น.ส.ชินนาฎ กาญจนธนากุล | หัวหน้าสำนักปลัดฯ |  *ชินนาฎ กาญจนธนากุล* |  |
| ๖ | นายรณชัย แก้วอุดม | นักวิเคราะห์ฯ | *รณชัย แก้วอุดม* |  |
| ๗ | นายสุกฤษฏิ์กานต์ พราหมณ์ตะขบ | ช่างโยธา |  *สุกฤษฏิ์กานต์ พราหมณ์ตะขบ* |  |
| ๘ |  นายภูดิศ บุญประคอง | ผช.นักวิเคราะห์ |  *ภูดิศ บุญประคอง* |  |

**เริ่มประชุมเวลา** เวลา ๑๐.๐๐ น.

ประธานสภาฯ เมื่อที่ประชุมพร้อมแล้วผมขอเปิดการประชุมสภาองค์การบริหารส่วนตำบลบุพราหมณ์

 สมัยวิสามัญ สมัยแรก ครั้งที่ ๑ ประจำปี พ.ศ. ๒๕๖๒ ตามระเบียบวาระการประชุมดังนี้

**ระเบียบวาระที่ ๑ เรื่องที่ประธานจะแจ้งต่อที่ประชุม**

ประธานสภาฯ - เรื่อง นายนายมนต์ชัย ประชุมชน รองประธานสภาฯ นายเสนอ เจริญราษฎร์ สมาชิกสภาฯ หมู่ที่ ๑ นายประโยชน์ ช่างไม้ สมาชิกสภาฯหมู่ที่ ๔ นางสมหมาย พิมรัตน์ สมาชิกสภาฯหมู่ที่ ๗ และนายธนนท์ ทานกิ่ง สมาชิกสภาฯหมู่ที่ ๑๐ ขอลาการประชุม - เรื่อง สืบเนื่องจากการประชุมครั้งที่ผ่านมาและผมได้ทำหนังสือสอบถามความคืบหน้าการดำเนินการกับนายช่างโยธากับฝ่ายบริหารไว้แล้ว จึงขอให้ท่าน รองบุญสมฯตอบข้อสงสัยว่าดำเนินการไปอย่างไรแล้ว

นายบุญสม ประถมพรมราช เรียนประธานสภาฯ สมาชิกสภาฯทุกท่าน และผู้เข้าร่วมประชุมทุกท่าน ผมรองนายก อบต ขอเรียนว่าวันนี้ท่านนายกฯ ไปราชการ มอบให้ผมเข้าประชุม สำหรับกรณีของช่างโยธา ท่านนายก ได้ให้ช่างโยธารายงานข้อเท็จจริงให้ทราบแล้วจึงได้พิจารณาเห็นว่าเป็นความผิดชัดแจ้ง โดยสำคัญผิดในข้อเท็จจริงจึงได้นำความเท็จมากล่าวในที่ประชุม ทั้งนี้เพื่อไม่ให้เกิดเรื่องดังกล่าวขึ้นอีก จึงได้ทำการว่ากล่าวตักเตือนเป็นหนังสือไว้ครั้งหนึ่งก่อนครับ

นายสุกฤษฏิ์กานต์ พราหมณ์ตะขบ เรียนประธานสภาฯ สมาชิกสภาฯทุกท่าน และผู้เข้าร่วมประชุมทุกท่านผม นายช่างโยธา ขอเรียนว่าการกระทำดังกล่าวผมเข้าใจผิดในข้อเท็จจริง แต่ก็ทำไปเพื่อประโยชน์ของชาวบ้านโดยแท้จริง ผมจึงต้องขอโทษสภาฯอีกครั้ง และท่าน นายกฯก็ลงโทษว่ากล่าวตักเตือนเป็นหนังสือกับผมแล้วครับ

มติที่ประชุม รับทราบ

**ระเบียบวาระที่ ๒ เรื่องรับรองรายงานการประชุม**

ประธานสภาฯ ตามรายงานการประชุมสภาองค์การบริหารส่วนตำบลบุพราหมณ์ สมัยสามัญ สมัยที่ ๒ ครั้งที่ ๑ ประจำปี ๒๕๖๒ เมื่อวันที่ ๒๗ พฤษภาคม ๒๕๖๒ (รายละเอียดตาม เอกสารที่แจก) ขอให้สมาชิกทุกท่านได้ตรวจสอบและขอมติ

มติที่ประชุม สมาชิกสภาฯตรวจสอบแล้ว มีมติรับรองเป็นเอกฉันท์

**ระเบียบวาระที่ ๓ เรื่องกระทู้ถาม**

 **ไม่มี**

**ระเบียบวาระที่ ๔ เรื่องที่คณะกรรมการที่สภาท้องถิ่นตั้งขึ้นพิจารณาแล้วเสร็จ**

 **ไม่มี**

**ระเบียบวาระที่ ๕ เรื่องที่เสนอใหม่**

 ๕.๑ เสนอเพื่อพิจารณาให้ความเห็นชอบแผนพัฒนาท้องถิ่น(พ.ศ.๒๕๖๑ – ๒๕๖๕)

เลขานุการสภาฯ ด้วยกระทรวงมหาดไทยได้พิจารณากำหนดระยะเวลาแผนพัฒนาท้องถิ่นเป็นระยะเวลาห้าปีเพื่อให้สอดคล้องและเชื่อมโยงกับแผนพัฒนาจังหวัด แผนพัฒนากลุ่มจังหวัด รวมทั้งแผนปฏิบัติราชการประจำปีจังหวัด แผนปฏิบัติราชการประจำปีกลุ่มจังหวัด ตลอดจนสามารถบูรณาการแผนงาน/โครงการ/กิจกรรม และงบประมาณในพื้นที่ได้อย่างมีประสิทธิภาพอันจะก่อให้เกิดประโยชน์สูงสุดต่อประชาชน จึงอาศัยอำนาจตามข้อ ๕ แห่งระเบียบกระทรวงมหาดไทยว่าด้วยวิธีการจัดทำแผนพัฒนาขององค์กรปกครอง ส่วนท้องถิ่น พ.ศ.๒๕๔๘ และที่แก้ไขเพิ่มเติม ซักซ้อมแนวทางการทบทวนแผนพัฒนาท้องถิ่น พร้อมทั้งกำหนดระยะเวลาแผนพัฒนาท้องถิ่นเป็นระยะเวลาห้าปี (พ.ศ.๒๕๖๑ – ๒๕๖๕) และให้องค์กรปกครองส่วนท้องถิ่นถือเป็นแนวทางปฏิบัติ ดังนี้ ให้องค์การบริหารส่วนตำบลดำเนินการทบทวนแผนพัฒนาท้องถิ่นสี่ปี ขององค์กรปกครองส่วนท้องถิ่น เป็นแผนพัฒนาท้องถิ่นที่มีช่วงระยะเวลาห้าปี (พ.ศ.๒๕๖๑ – ๒๕๖๕)

มติที่ประชุม รับทราบ

ประธานสภาฯ ขอเชิญนายรณชัย แก้วอุดม นักวิเคราะห์ฯ ช่วยชี้แจงรายงานการประชุม คณะกรรมการพัฒนาท้องถิ่นและประชาคมท้องถิ่นที่พิจารณาร่างแผนพัฒนา ท้องถิ่น ให้ที่ประชุมได้รับทราบ พอสังเขป และเสนอร่างแผนพัฒนาท้องถิ่น(๒๕๖๑-๒๕๖๕) ให้สภาพิจารณาต่อไป

นายรณชัย แก้วอุดม เรียนประธานสภาฯ รองนายก อบต. สมาชิกสภาฯ และผู้เข้าร่วมประชุมทุกท่าน ผมขอเรียนให้ทราบว่าการประชุมคณะกรรมการพัฒนาท้องถิ่นและประชาคมท้องถิ่นได้ร่วมกันพิจารณาร่างแผนพัฒนาท้องถิ่น (๒๕๖๑-๒๕๖๕) แล้ว มีมติเห็นชอบ ดังนั้นผมจึงขอนำเสนอร่างแผนพัฒนาท้องถิ่น (๒๕๖๑-๒๕๖๕) ต่อสภาองค์การบริหารส่วนตำบลเพื่อพิจารณาให้ความเห็นชอบและจะได้นำเสนอผู้บริหารท้องถิ่นต่อไป (โดยมีรายละเอียดปรากฏตามเอกสารที่แจกให้)

ประธานสภา เชิญท่านสมาชิกสภาฯช่วยกันตรวจสอบและพิจารณาว่า ครบถ้วน ถูกต้อง เหมาะสมหรือไม่ หากมีข้อเสนอแนะต่อที่ประชุมก็ขอเชิญครับ

มติที่ประชุม ที่ประชุมได้ร่วมกันพิจารณาซักถามพอสมควรแล้วจึงเห็นชอบด้วยมติเอกฉันท์

 ๕.๒ วัดทับลานอุทยานสวรรค์เสนอขอความเห็น เพื่อขออนุญาตใช้ที่ดินป่าสงวนแห่งชาติเพิ่ม

ประธานสภา อบต. สำหรับวาระนี้ขอเชิญนางสาวปวีณา ขอมีกลาง ตัวแทนวัดทับลานอุทยานสวรรค์ ชี้แจงรายละเอียดความเป็นมาต่อที่ประชุมสภา เชิญครับ

นางสาวปวีณา ขอมีกลาง เรียนท่านประธานสภาฯ และสมาชิกสภา และผู้เข้าร่วมประชุมทุกท่าน ดิฉันตัวแทนวัดทับลานอุทยานสวรรค์ ขอเรียนว่า ทางวัดทับลานอุทยานสวรรค์ ได้รับอนุญาตให้ใช้ที่ดินป่าสงวนแห่งชาติ เมื่อวันที่ ๒๘ เมษายน ๒๕๓๑ จำนวน ๑๐ ไร่ แต่ทางวัดทับลานฯได้ครอบครองใช้ประโยชน์ในที่ดินอยู่จำนวน ๑๕ ไร่ ดังนั้นจึงมีความประสงค์ที่จะขอความเห็น จากองค์การบริหารส่วนตำบลบุพราหมณ์ เพื่อขออนุญาตใช้ที่ดินป่าสงวนแห่งชาติเพิ่มอีกจำนวน ๕ ไร่ เพื่อใช้ประโยชน์ในการประกอบศาสนกิจทางพุทธศาสนาร่วมกับพุทธศาสนิกชน ชาวบ้านทับลานและชาวพุทธทั่วไป ดังนั้น ทางวัดทับลานอุทยานสวรรค์ จึงขอความเห็นชอบยินยอมให้วัดทับลานฯใช้พื้นที่ดินเพิ่มเติมต่อไป

มติที่ประชุม ที่ประชุมได้ร่วมกันซักถามความเป็นมาและความจำเป็นแล้วเห็นว่าการดำเนินการ ดังกล่าวจะเป็นประโยชน์ต่อการประกอบศาสนกิจทางพุทธศาสนา พุทธศาสนิกชน ชาวบ้านทับลานและชาวพุทธทั่วไป ดังนั้น สภาองค์การบริหารส่วนตำบลบุพราหมณ์ จึงมีมติเห็นชอบด้วยเป็นเอกฉันท์ แต่ทั้งนี้ทางวัดทับลานฯจะต้องไปดำเนินการขออนุญาตตามกฎหมายและระเบียบที่เกี่ยวข้องต่อไป

๕.๑ การพิจารณาให้ความเห็นชอบการขออนุญาตใช้ประโยชน์ในเขตพื้นที่ป่าสงวนแห่งชาติ ขององค์การบริหารส่วนตำบลบุพราหมณ์

ประธานสภาฯ ขอเชิญท่านรองบุญสมฯเสนอต่อที่ประชุมสภาฯครับ

นายบุญสม ประถมพรมราช เรียนประธานสภาฯ สมาชิกสภาฯทุกท่าน และผู้เข้าร่วมประชุมทุกท่าน ผมรองนายก อบต. ขอมอบให้ท่านปลัดนำเสนอในรายละเอียดครับ

ส.ต.ท.เดชา วรรณมร เรียนประธานสภาฯ ท่านรองนายกฯ ท่านสมาชิกสภาฯ และผู้เข้าร่วมประชุมทุกท่าน ผมปลัดองค์การบริหารส่วนตำบลบุพราหมณ์ ขอเสนอรายละเอียดให้ที่ประชุมพิจารณา เนื่องด้วยองค์การบริหารส่วนตำบลบุพราหมณ์มีหน้าที่และภารกิจที่ได้รับมอบหมายให้บริการสาธารณะแก่พี่น้องประชาชน ภารกิจถ่ายโอนด้านต่างๆเช่นการศึกษาและภารกิจในการประสานงานกับส่วนราชการต่างๆ แต่มีที่ตั้งที่ทำการเพียงไร่เศษๆจึงไม่มีความสะดวก คล่องตัวและเพียงพอในการปฏิบัติงานและการให้บริการกับประชาชนที่มาติดต่อราชการ จึงเสนอขอความเห็นชอบต่อสภาองค์การบริหารส่วนตำบลบุพราหมณ์ที่จะให้ขออนุญาตใช้ประโยชน์ในเขตพื้นที่ป่าสงวนแห่งชาติ ขององค์การบริหารส่วนตำบลบุพราหมณ์ พื้นที่ประมาณ ๑๗ ไร่เพื่อก่อสร้างที่ทำการองค์การบริหารส่วนตำบลบุพราหมณ์ ศูนย์พัฒนาเด็กเล็ก สนามกีฬาเป็นต้น และจะได้ทำเรื่องขออนุญาตไปยังหน่วยงานที่รับผิดชอบต่อไป

นายดาว ช่อทองสุวรรณ์ เรียนประธานสภาฯ รองนายกฯ สมาชิกสภาฯ และผู้เข้าร่วมประชุมทุกท่านผมสมาชิกสภาอบต.หมู่ที่ ๖ ขอเรียนเพิ่มเติมว่าพื้นที่ดังกล่าวอยู่ในหมู่ที่ ๖ บ้านวังขอนแดง ผมได้นำเข้าที่ประชุมประชาคมหมู่บ้านแล้วโดยมี ผู้ใหญ่บ้านเป็นประธานที่ประชุมและที่ประชุมมีมติเห็นชอบ จึงขอเสนอเป็นข้อมูลประกอบการพิจารณาเพื่อขออนุญาตใช้พื้นที่ต่อไป

นายสุวัฒน์ กองธรรม เรียนประธานสภาฯ รองนายกฯ สมาชิกสภาฯ และผู้เข้าร่วมประชุมทุกท่านผมสมาชิกสภาอบต.หมู่ที่ ๖ เห็นชอบด้วยกับการขออนุญาตใช้พื้นที่ดังกล่าวครับ

ประธานสภาฯ เรียนท่านรองนายกฯ สมาชิกสภาฯ และผู้เข้าร่วมประชุมทุกท่านผมเห็นดีด้วยที่จะขอใช้พื้นที่ดังกล่าวเพราะภารกิจของ อบต.นับวันจะมีมากขึ้นเรื่อยๆจะได้มีพื้นที่เพียงพอในการปฏิบัติงานและให้บริการกับประชาชน อีกทั้งยังมีความเหมาะสมที่มีลำคลองทับลานอยู่ด้านข้างเหมาะจะขุดลอกเป็นแหล่งน้ำไว้ทำน้ำสะอาดแจกจ่ายประชาชนในช่วงฤดูแล้งและยังติดกับถนนสาย ๓๐๔ มีความสะดวกในการเดินทางกับพี่น้องประชาชนทีจะมาติดต่อราชการและใช้บริการ มีท่านใดจะแสดงความคิดเห็นอีกหรือไม่ถ้าไม่มีผมขอมติที่ประชุมครับ

มติที่ประชุม ที่ประชุมได้ร่วมกันพิจารณาถึงเหตุผลความจำเป็นแล้วเห็นว่าเป็นการดำเนินโครงการที่เป็น ประโยชน์ต่อชุมชนในภาพรวมของประชาชนทั้งตำบล อีกทั้งประชาชนในพื้นที่ก็เห็นด้วย กับโครงการดังกล่าว ดังนั้น สภาองค์การบริหารส่วนตำบลบุพราหมณ์ จึงมีมติเห็นด้วย เป็นเอกฉันท์

นายบุญสม ประถมพรมราช เรียนประธานสภาฯ สมาชิกสภาฯทุกท่าน และผู้เข้าร่วมประชุมทุกท่านผมรองนายก อบต ขอขอบคุณทุกท่านที่เห็นด้วย จะได้นำเสนอเพื่อขออนุญาตใช้พื้นที่ต่อไป

มติที่ประชุม รับทราบ

**ระเบียบวาระที่ ๖ เรื่องอื่นๆ**

ประธานสภาฯ ในวาระนี้ที่ประชุมมีเรื่องอะไรที่จะเสนอต่อที่ประชุมอีกหรือไม่

นายบุญสม ประถมพรมราช เรียนประธานสภาฯ สมาชิกสภาฯทุกท่าน และผู้เข้าร่วมประชุมทุกท่านผมรองนายก อบต ขอชื่นชมว่าวันนี้สภาฯใช้สิทธิ์ในการพัฒนาตำบลที่สมบูรณ์แบบและต่อไปในวันข้างหน้าตำบลของเราจะมีการพัฒนาที่ดีขึ้นในทุกๆด้านโดยเฉพาะด้านการท่องเที่ยวที่สำคัญผมได้รับการแต่งตั้งเป็นคณะทำงานสำรวจการครอบครองที่ดินระดับพื้นที่อุทยานแห่งชาติทับลาน จังหวัดปราจีนบุรี มีหน้าที่ ดำเนินการรับแจ้งการครอบครองที่ดิน การสำรวจการครอบครองที่ดิน การตรวจสอบและการบริหารจัดการในพื้นที่ ของราษฎรภายในพื้นที่ป่าอนุรักษ์ ตามแนวทางการแก้ไขปัญหาที่ดินของราษฎรภายในพื้นที่ป่าอนุรักษ์

มติที่ประชุม รับทราบ

ประธานสภาฯ ผมขอขอบคุณท่านรองนายกฯที่เห็นความเดือดร้อนของชาวบ้าน ซึ่งเดี๋ยวนี้ชาวบ้านมักใช้ช่องทางร้องผ่านสื่อ เห็นว่าจะมีการช่วยเหลือที่รวดเร็ว สำหรับโครงการที่กำลังสำรวจความเดือดร้อนของชาวบ้าน หากเป็นโครงการก่อสร้างให้ตรวจสอบขนาดพื้นที่ดำเนินโครงการ โดยขอให้มีการมอบพื้นที่ให้ชัดเจนและเพียงพอต่อการดำเนินโครงการด้วย และขอสอบถามนักวิเคราะห์ฯ ว่าส่งมาครบรึยัง

นายมานพ นาทสูงเนิน เรียนประธานสภาฯ รองนายก อบต.ฯ สมาชิกสภาฯ และผู้เข้าร่วมประชุมทุกท่านผมสมาชิกฯหมู่ที่ ๙ ขอให้ช่างไฟฟ้าไปช่วยซ่อมไฟแสงสว่างรายทางให้ด้วยครับ

นายสุกฤษฎิ์กรานต์ พราหมณ์ตะขบ เรียนประธานสภาฯ รองนายก อบตฯ สมาชิกสภาฯ และผู้เข้าร่วมประชุมทุกท่านผมช่างโยธา ขอเรียนว่าผมกับช่างไฟฟ้าขึ้นไปเตรียมซ่อมแล้วแต่ฝนตกลงมาก่อนเลยต้องรอช้าหน่อยครับ

ประธานสภาฯ ผมขอฝากท่านรองนายกฯท่านเลขานากฯช่วยดูลำดับการยื่นคำร้องเรื่องให้ไปซ่อมไฟแสงสว่างรายทางให้ด้วยนะครับ และขอฝากให้ช่วยเร่งรัดดำเนินโครงการตามข้อบัญญัติงบประมาณรายจ่ายประจำปีงบประมาณ ๒๕๖๒ ให้ทันในปีงบประมาณด้วยนะครับไม่อยากเห็นโครงการที่อนุมัติไปแล้วตก ถ้ามีปัญหาเรื่องวิศวกรรับรองแบบให้ขอความอนุเคราะห์ไปที่โยธาและผังเมือง ส่งไปให้ชัดเจนถ้าขาดอะไร ต้องแก้ไขอย่างไรเราก็แก้ไปเขาก็จะรับรองให้

นายดาว ช่อทองสุวรรณ์ เรียนประธานสภาฯ รองนายกฯสมาชิกสภาฯและผู้เข้าร่วมประชุมทุกท่านผมสมาชิกฯหมู่ที่ ๖ ขอประสานสมาชิกฯทุกท่านเรื่องการเสนอโครงการพัฒนาเข้าข้อบัญญัติงบประมาณรายจ่ายประจำปีงบประมาณ ๒๕๖๓ ขอให้ทันตามกำหนดเวลาโดยให้ขอรับแบบฟอร์มได้ที่นักวิเคราะห์นโยบายและแผนทั้งนี้โครงการจะต้องอยู่ในแผนพัฒนาตำบลนะครับ

ประธานสภาฯ ผมเห็นด้วยกับท่าน ส.อบต.ดาว ช่อทองสุวรรณ์ และขอเพิ่มเติมว่าได้ประสานกับเจ้าหน้าที่งบประมาณแล้วจะมีงบพัฒนาประมาณห้าล้านบาทและขอให้ส่งก่อนวันที่ ๑๕ กรกฎาคม ๒๕๖๒ นะครับเพื่อที่กองช่างจะได้ออกสำรวจประมาณการค่าใช้จ่ายในแต่ละโครงการ อีกทั้งทางผู้บริหารจะได้ตรวจสอบและเสนอต่อสภาฯได้ทันกำหนดเวลาภายในวันที่ ๑๕ สิงหาคม ๒๕๖๓

มติที่ประชุม รับทราบ

ประธานสภาฯ ที่ประชุมมีท่านใดจะเสนอความคิดเห็นอะไรอีกหรือไม่ถ้าไม่มีเรื่องอะไรแล้ว ผมขอบคุณทุกท่านที่มาทำหน้าที่และร่วมประชุมวันนี้ ได้เวลาอันสมควรแล้วผมขอปิดประชุม

 ปิดประชุมเวลา ๑๒.๑๐ น.

 ส.ต.ท.

 (เดชา วรรณมร)

 เลขานุการสภาองค์การบริหารส่วนตำบลบุพราหมณ์/ผู้บันทึกรายงานการประชุม

 (นายเสนอ เจริญราษฎร์) ประธานคณะกรรมการตรวจรายงานการประชุม

(นายดาว ช่อทองสุวรรณ์) คณะกรรมการตรวจรายงานการประชุม

(นายสวงค์ ฉิมกิ่ง) เลขานุการคณะกรรมการตรวจรายงานการประชุม

 (นายฉลอง แย้มจันทึก)

 ประธานสภาองค์การบริหารส่วนตำบลบุพราหมณ์/ผู้ตรวจบันทึกรายงานการประชุม